Ja, jy kan regtig met die maan gepla wees | Maroela Media
Switserse navorsers het vroeër die maand bevind mense sukkel regtig om te slaap as dit volmaan is, selfs al kan hulle nie dié hemelliggaam sien nie.
Die resultate van 'n studie met 33 vrywilligers wat in die vaktydskrif Current Biology gepubliseer is, het getoon dat mense langer geneem het om aan die slaap te raak en gedurende 'n volmaan korter geslaap het.
Die vrywilligers is op twee aparte nagte dopgehou en was nie bewus van die siklus van die maan gedurende hul tyd in die slaaplaboratorium nie.
Navorsers het opgemerk dat mense gemiddeld 19 minute minder geslaap het, en vyf minute langer geneem het om aan die slaap te raak as wanneer daar 'n nuwe maan was.
"Dit lyk asof die maansiklus wel die mens se slaap beïnvloed, selfs as 'n mens nie die maan sien nie en nie werklik bewus is van die maan se fases nie," het Christian Cajochen van psigiatriese hospitaal aan die Universiteit van Basel in Switserland gesê.
Vrywilligers wat aan die studie deelgeneem het, het ook aangedui dat hulle minder uitgerus gevoel het, terwyl hulle ook laer vlakke van melatonien tydens 'n volmaan getoon het. Dit is die hormoon wat 'n mens se slaapsiklusse reguleer.
"Na ons wete is hierdie die eerste verslag wat die maan se invloed op objektiewe parameters vir slaap aandui."
Volgens die navorsers kan nog navorsing help om te bevestig of die maan ook 'n meetbare uitwerking op gemoedstoestande en verstandelike prestasies het.